תברח

תברח (באנגלית: Get Out) הוא סרט אימה קומדיה אמריקאי מ-2017 בבימויו של ג'ורדן פיל, ובכיכובם של דניאל קלויה ואליסון ויליאמס. הסרט זכה בפרס אוסקר לתסריט המקורי הטוב ביותר בטקס פרסי אוסקר ה-90. כריס וושינגטון (דניאל קלויה) נוסע עם חברתו רוז ארמיטאג' (אליסון ויליאמס) לפגוש לראשונה את הוריה דין (בראדלי ויטפורד) ומיסי (קתרין קינר). כריס חושש מתגובת ההורים מאחר שהוא אפרו-אמריקאי ורוז לבנה. בעוד הוריה של רוז מתגלים כחמימים וליברלים, וולטר החצרן (מרקוס הנדרסון) וג'ורג'ינה מנהלת משק הבית (בטי גבריאל), שניהם אפרו-אמריקאיים, נראים מנוכרים ומתנהגים באופן מוזר. מיסי, אמה של רוז ופסיכיאטרית במקצועה, מהפנטת את כריס והוא מספר לה על טראומת ילדותו כשאמו נהרגה בתאונת פגע וברח. במהלך ההיפנוזה היא הופכת את כריס למשותק עד שהוא מתעורר בבהלה במיטתו. באחוזה נערך מפגש רעים וכריס מובך מההתנהגות האורחים המתייחסים לצבע עורו ותכונותיו הפיזיות. כמו כן הוא מופתע לפגוש את לוגאן קינג (לקית' סטנפילד), צעיר אפרו-אמריקאי המתלווה לאישה מבוגרת שמתנהג באופן מוזר ולא אופייני לאפרו-אמריקאים. הוא מצלם את לוגאן, והבזק המצלמה גורם ללוגאן לקפוא ולהתחיל לדמם מאפו. לוגאן מזנק לעבר כריס וקורא לו להסתלק מהמקום במה שנדמה כגסות רוח. כריס שולח את תמונתו של לוגאן לחברו רוד (ליל ריי הווארי), המגלה כי מדובר למעשה באנדרה היוורת', צעיר הנעדר מביתו, ומשכנע את כריס לעזוב את הבית מיד. כריס מגלה בחדרה של רוז קופסה המכילה תמונות שלה עם בני זוג אפרו-אמריקאים אחרים, בכך מגלה כי רוז שיקרה לו כשטענה שהוא בן זוגה האפרו אמריקאי הראשון. הוא אורז את חפציו ומנסה לעזוב את הבית, אך מעוכב ונחסם על ידי בני המשפחה, כולל רוז שמתגלה כשותפה למזימה. הוא מנסה להימלט בכוח, נאבק בג'רמי (קיילב לנדרי ג'ונס), אחיה של רוז, אך מיסי משתקת אותו בהפנוט. כשכריס מתעורר הוא מוצא עצמו כבול לכורסא. הוא נאלץ לצפות בסרט הדרכה בו מוסבר לו כי באחוזה מתבצע תהליך של השתלת מוח מאנשים לבנים מבוגרים, נכים או חולים אל גופם של צעירים אפרו-אמריקאים, וכי כריס נבחר לשמש גוף מחליף עבור ג'ים הדסון (סטיבן רוט), סוחר אומנות עיוור. בעודו מובל לחדר הניתוח מצליח כריס להתל בשוביו ולהשתחרר, הוא הורג את הוריה ואחיה של רוז ונמלט מהבית. בדרך הוא אוסף ברכב את ג'ורג'ינה, אך מתגלה שגופה משמש אכסניה לסבתה של רוז, אשר מתנפלת על כריס וגורמת לתאונה, שבה היא נהרגת. רוז רודפת אחר כריס, היא מנסה לפגוע בו בירי מרובה ציד ושולחת את וולטר, שמתגלה כסבה, להרוג אותו. כריס מצליח להמם את "וולטר" באמצעות הבזק ממצלמת הטלפון נייד, מה שמחזיר את הנפש הכלואה שבתוך גופו של וולטר לתודעה. "וולטר" יורה ברוז ואז מתאבד. ניידת עוצרת בסמוך, וממנה יוצא רוד שאוסף את כריס והשניים עוזבים את המקום בעוד רוז נותרת שרועה מאחור, מדממת למוות. יוצר הסרט ג'ורדן פיל שאב השראה לתסריט מסרטי האימה "נשות סטפפורד" מ-1975, "ליל המתים החיים" ו"תינוקה של רוזמרי" מ-1968. הרעיון לסרט הגיע מצפייה בעימות בחירות בין ברק אובמה להילרי קלינטון במהלך קמפיין הבחירות לנשיאות ארצות הברית 2008 והוויכוח בין השניים לגבי חשיבות זכויות נשים מול זכויות שחורים. הסרט הופק בתקציב של 4.5 מיליון דולר על ידי חברת בלאמהאוס הפקות בבעלותו של ג'ייסון בלאם, חברה המתמחה בהפקת סרטי אימה דלי תקציב שזכו להצלחה. צילומי הסרט החלו בפברואר 2016 באלבמה. פיל צילם גם סיום אלטרנטיבי לסרט, קודר יותר מהסוף שנבחר בפועל. סיום זה מופיע בתקליטור הBlu-ray של הסרט. כאשר הצופים רואים את הניידת עוצרת בסמוך לכריס, כשלידו אישה לבנה מדממת ומתחננת לעזרה, הם מניחים כי השוטרים יתעמתו עם כריס ולא יאמינו לגרסתו, עד שהרגשת הקלה מתפשטת כאשר מתגלה כי מדובר בניידת של רשות שדות התעופה אותה נוהג חברו של כריס. בסיום החלופי הניידת היא אכן ניידת משטרה והשוטרים שהגיעו עמה עוצרים את כריס. כאשר רוד מגיע לבקרו בכלא כריס אומר לו: "עצרתי אותם". הסרט זכה לביקורות משבחות ממבקרי הקולנוע. על פי אתר Rotten Tomatoes, ‏98% ממבקרי הקולנוע הבכירים נתנו לסרט ביקורת חיובית, בציון ממוצע של 8.4/100, בשקלול 397 ביקורות. קרב הצופים קיבל הסרט דירוג חיובי מ-86% מהם באתר Metacritic עומד ציון הסרט על 85/100 בשקלול 48 ביקורות, ובקרב הצופים – 7.5/10. ג'ורדן פיל זכה בפרס אוסקר לתסריט המקורי הטוב ביותר והסרט היה מועמד לעוד שלושה פרסי אוסקר: לסרט הטוב ביותר, הבמאי והשחקן הראשי. הסרט זכה בשני פרסי אינדפנדנט ספיריט עבור הסרט והבמאי הטוב ביותר. הוא זכה בפרס גילדת הכותבים של אמריקה לתסריט המקורי הטוב ביותר. הכנסות הסרט בצפון אמריקה הסתכמו בכ-176 מיליון דולר, וברחבי העולם עוד כ-79 מיליון דולר. הסרט דורג במקום הראשון ברשימת 100 סרטי האימה הטובים בכל הזמנים של האתר Rotten Tomatoes. ב-6 בדצמבר 2021 דורג הסרט במקום הראשון ברשימת "101 התסריטים הטובים ביותר של המאה ה-21 (עד כה)" של גילדת המחברים של אמריקה (אנ'). אחת הסצנות בסרט הפכה לתופעת אינטרנט כשגולשים רבים העלו סרטונים לרשת בהם הם מחקים את דמותו של וולטר כשהוא רץ ולפתע פונה בחדות. אתר האינטרנט הרשמי של תברח תברח, ברשת החברתית פייסבוק תברח, ברשת החברתית אקס (טוויטר) תברח, ברשת החברתית אינסטגרם "תברח", במסד הנתונים הקולנועיים IMDb (באנגלית) "תברח", באתר נטפליקס "תברח", באתר AllMovie (באנגלית) "תברח", באתר Rotten Tomatoes (באנגלית) "תברח", באתר Box Office Mojo (באנגלית) "תברח", באתר Metacritic (באנגלית) "תברח", באתר אידיבי "תברח", במסד הנתונים הקולנועיים KinoPoisk (ברוסית) ביקורות נטע אלכסנדר, "תברח" מתאר באימה עד כמה קשה לשחורים לחיות באמריקה של ימינו, באתר הארץ, 22 במרץ 2017 תומר קמרלינג, ‏האביר השחור, באתר ‏מאקו‏, 27 באפריל 2017 אבנר שביט‏, רב-בריח: "תברח" הוא סרט מבריק ואפקטיבי על הגזענות בארצות הברית, באתר וואלה, 27 באפריל 2017 שמוליק דובדבני, ביקורת סרט: "תברח" - סיוט לגיבור, תענוג לצופה, באתר ynet, 28 באפריל 2017 דני לרנר, "תברח": הגזענות בארה"ב כסרט אימה מצוין, באתר nrg‏, 28 באפריל 2017 עידו רוזן, "תברח" הוא כתב האשמה חריף על יחס הלבנים לאפרו-אמריקאים, באתר רשת, 30 באפריל 2017 ‘Get Out’: How Barack Obama and Hillary Clinton Inspired the Year’s Best Horror Movie, דיילי ביסט, 17 בפברואר 2017 Will ‘Get Out’ Make Blumhouse the Pixar of Horror Filmmakers?, וראייטי, 26 בפברואר 2017 Jordan Peele’s Get Out Almost Had an Impossibly Bleak Ending, וניטי פייר, 3 במרץ 2017 Get Out 2017. Metacritic. Retrieved December 11., 2021 100 סרטי האימה הטובים ביותר, באתר Rotten Tomatoes Paul Brownfield, 101 Greatest Screenplays of the 21st Century (*so far). WGAW Official website, December 6, 2021 Max Weinstein, ‘Get Out’ Named the Best Screenplay of the 21st Century by Writers Guild of America. Dread Central, December 6, 2021 Jordan Peele's Horror Movie Get Out Inspires for the Internet's Latest Viral Challenge, טיים מגזין, 9 במרץ 2017